Gedagte vir die dag: Oppas vir familiariteit met GodFoto: Reint Dykema. Moenie te gou praat nie. Moenie oorhaastig iets aan God belowe nie. Onthou: God is in die hemel en jy is op die aarde. Laat jou woorde min wees. (Prediker 5:1) Familiariteit lei dikwels tot oorgemaklikheid – ook met God. Een van die sigbaarste simptome van godsdienstige oorgemaklikheid is wanneer ons gebede propvol woorde word, maar sonder die nodige geestelike krag. God se nabyheid aan ons gee nooit aan ons die reg om te familiêr met Hom te wees nie. Of te selfversekerd nie. Of te tuis nie. Die geneesmiddel vir sulke godsdienstige oorgemaklikheid is om ons plek voor die Almagtige te ken. In die woorde van Prediker 5 vra dit van ons om ons woorde in sy teenwoordigheid te tel. Ons eie nabyheid aan die Here neem nooit ons groot respek en agting vir Hom weg nie. Sy heiligheid trek ons nader, maar dit laat ons ook in die stof voor Hom neerval. Ons spreek Hom aan as ons Vader, maar ons onthou dat Hy in die hemel is en ons op die aarde. En dat Hy die Here is. Só groei ons algaande dieper in ons eie kleinheid voor God.